Endamê Komîteya Keyeyanê Şehîdan Şukrî Serhado (Yasîn Bulut) ke Silêmanî de hêrişê MÎTî de amebi qetilkerdene Kampa Multecîyan a Şehîd Rûstem Cûdîyî (Mexmûr) de ame yadkerdene.
Merasîmê yadkerdişî pê deqayêkê rêzgirewtişî dest pêkerd. Dima nameyê Komîteya Keyeyanê Şehîdan a PKKyî ser o Murat Encuyî qisey kerd.
Encuyî vat: ''Şehîd Şukrî serkêşanê PKKyî ra yew o. Ey 1978 de PKK şinasna, Hakî Karerî reyde xebitîya. Darbeya 12ê Êlula 1980î de kewt zîndan û uca de zî xo ver da. Dima ke zîndanî ra vejîya 1991 de ey verê xo da koyan. Embazanê ey tira zaf hes kerdêne.''
Bername de cuya Serhedî ser o sînevîzyonêk ame mojnayene.
